Donkie veroorsaak gru-botsing; 12 sterfArgieffoto: Twitter via @_ArriveAlive Altesaam 12 mense is Donderdagaand in ŉ gru-ongeluk in Limpopo dood. Thabiso Teffo, woordvoerder van die departement van gesondheid in Limpopo, het gesê ŉ noodlottige ongeluk het omstreeks 21:30 op die N1 by Botlokwa naby die Caltex-vulstasie in die Capricorn-omgewing plaasgevind. ŉ Toyota Quantum-minibustaxi het glo ŉ donkie getref, beheer verloor en trompop teen ŉ vragmotor gebots, waarna die taxi aan die brand geslaan het. Elf insittendes, waaronder die bestuurder, is op die toneel dood. Drie passasiers is ernstig beseer en na ŉ hospitaal geneem waar een van hulle later gesterf het. “Vier mense se liggame was in die taxi se wrak vasgekeer en moes deur nooddienswerkers uitgesny word. Hulle is onherkenbaar verbrand. Die ander sewe liggame is buite die taxi aangetref,” het Teffo gesê. Die vragmotorbestuurder het geringe tot matige beserings opgedoen. Makoma Makhurupetje, LUR vir vervoer en veiligheid, sal Vrydagoggend die twee hospitale besoek waar die beseerdes behandel word. Makhurupetje het haar innige meegevoel met die oorledenes se familie betuig. Lt.kol. Moatshe Ngoepe, provinsiale polisiewoordvoerder, het die dodetal bevestig en gesê die Botlokwa-polisie ondersoek ŉ saak van strafbare manslag.